6.

fil-Kapitolu 3, it-Taqsima 4 hija emendata kif ġej: (a) L-Artikolu 35 huwa sostitwit b’dan li ġej: “Artikolu 35 In-network TRACES Mingħajr preġudizzju għall-Artikolu 4(2), kull membru tan-network tat-TRACES għandu jagħżel punt ta’ kuntatt wieħed jew aktar għall-funzjonalitajiet previsti fl-Artikolu 132(d) u fl-Artikolu 133 tar-Regolament (UE) 2017/625, u f’leġiżlazzjoni oħra tal-Unjoni li tirreferi għat-TRACES.”; (b) L-Artikolu 39 huwa sostitwit b’dan li ġej: “Artikolu 39 Ħruġ ta’ ċertifikati elettroniċi għal kunsinni ta’ annimali u oġġetti li jidħlu fl-Unjoni u l-użu ta’ firem elettroniċi 1. Iċ-ċertifikati elettroniċi tas-saħħa tal-annimali, iċ-ċertifikati uffiċjali u ċ-ċertifikati uffiċjali/tas-saħħa tal-annimali għall-kunsinni ta’ annimali u l-oġġetti li jidħlu fl-Unjoni għandhom jissodisfaw ir-rekwiżiti kollha li ġejjin: (a) għandhom jinħarġu f’waħda mis-sistemi li ġejjin: (i) fit-TRACES; (ii) f’sistema nazzjonali ta’ Stat Membru; (iii) f’sistema ta’ ċertifikazzjoni elettronika ta’ pajjiż terz jew ta’ organizzazzjoni internazzjonali li tkun kapaċi tiskambja data mat-TRACES; (iv) f’sistema ta’ ċertifikazzjoni elettronika ta’ pajjiż terz jew ta’ organizzazzjoni internazzjonali li tkun kapaċi tiskambja data mas-sistema nazzjonali ta’ Stat Membru; (b) għandhom ikunu ffirmati minn uffiċjal awtorizzat bil-firma elettronika tiegħu/tagħha; (c) għandu jkollhom is-siġill elettroniku avvanzat jew kwalifikat tal-awtorità kompetenti emittenti, jew il-firma elettronika avvanzata jew kwalifikata tar-rappreżentant legali tagħha. 2. Meta jinħarġu ċertifikati elettroniċi tas-saħħa tal-annimali, ċertifikati uffiċjali u ċertifikati uffiċjali/tas-saħħa tal-annimali skont il-punt (a)(iii) jew (iv) tal-paragrafu 1, il-firma elettronika tal-uffiċjal awtorizzat mhijiex meħtieġa. 3. Il-Kummissjoni għandha tiġi nnotifikata bil-quddiem dwar il-ħruġ ta’ ċertifikati elettroniċi tas-saħħa tal-annimali, ċertifikati uffiċjali u ċertifikati uffiċjali/tas-saħħa tal-annimali f’konformità mal-punt (a)(iv) tal-paragrafu 1. 4. L-awtorità kompetenti għandha taċċetta ċertifikati fitosanitarji elettroniċi, kif meħtieġ għall-introduzzjoni ta’ pjanti, prodotti tal-pjanti u oġġetti oħra fit-territorju tal-Unjoni f’konformità mat-Taqsima 1 tal-Kapitolu VI tar-Regolament (UE) 2016/2031, biss meta jinħarġu f’konformità mal-punt (a)(i) jew (iii) tal-paragrafu 1 ta’ dan l-Artikolu.”; (c) l-artikoli li ġejjin jiddaħħlu wara l-Artikolu 39: “Artikolu 39a Ħruġ ta’ ċertifikati elettroniċi u ta’ dokumenti kummerċjali għall-movimenti ta’ annimali u oġġetti bejn l-Istati Membri u l-użu ta’ firem elettroniċi Iċ-ċertifikati elettroniċi tas-saħħa tal-annimali, iċ-ċertifikati uffiċjali u ċ-ċertifikati uffiċjali/tas-saħħa tal-annimali għall-movimenti ta’ annimali, prodotti li joriġinaw mill-annimali u prodotti ġerminali bejn l-Istati Membri, u d-dokumenti kummerċjali elettroniċi għal ċerti prodotti sekondarji tal-annimali u prodotti derivati mill-annimali mhux maħsuba għall-konsum mill-bniedem u ttrasportati lejn Stat Membru ieħor, għandhom jissodisfaw ir-rekwiżiti kollha li ġejjin: (a) għandhom jinħarġu fit-TRACES; (b) għandhom jiġu ffirmati minn veterinarju uffiċjali jew minn uffiċjal li jiċċertifika bil-firma elettronika tiegħu/tagħha; (c) għandu jkollhom is-siġill elettroniku avvanzat jew kwalifikat tal-awtorità kompetenti emittenti. Artikolu 39b Ħruġ ta’ ċertifikati elettroniċi għall-esportazzjoni u r-riesportazzjoni ta’ pjanti, prodotti tal-pjanti u oġġetti oħra u użu ta’ firem elettroniċi Iċ-ċertifikati fitosanitarji elettroniċi għall-esportazzjoni jew għar-riesportazzjoni ta’ pjanti, prodotti tal-pjanti u oġġetti oħra mit-territorju tal-Unjoni lejn pajjiż terz għandhom jinħarġu f’waħda mis-sistemi li ġejjin: (a) fit-TRACES, sakemm iċ-ċertifikat jissodisfa r-rekwiżiti kollha li ġejjin: (i) jiġi ffirmat minn uffiċjal li jiċċertifika bil-firma elettronika tiegħu/tagħha; (ii) ikollu s-siġill elettroniku avvanzat jew kwalifikat tal-awtorità kompetenti emittenti; (b) fis-sistema nazzjonali ta’ Stat Membru, sakemm iċ-ċertifikat jissodisfa r-rekwiżiti kollha li ġejjin: (i) jiġi ffirmat minn uffiċjal li jiċċertifika bil-firma elettronika tiegħu/tagħha; (ii) jintbagħat lit-TRACES sa mhux aktar tard mill-mument tal-firma elettronika tal-uffiċjal li jiċċertifika u t-trażmissjoni tiġi ssiġillata bis-siġill elettroniku avvanzat jew kwalifikat tal-awtorità kompetenti emittenti.”; (d) L-Artikolu 41 huwa sostitwit b’dan li ġej: “Artikolu 41 L-użu ta’ CHED elettroniku L-użu ta’ CHED f’format elettroniku minn operatur jew awtorità kompetenti għandu jsir permezz ta’ waħda mis-sistemi li ġejjin: (a) TRACES, sakemm is-CHED jissodisfa r-rekwiżiti kollha li ġejjin: (i) ikun iffirmat mill-operatur responsabbli mill-kunsinna bil-firma elettronika tiegħu/tagħha; (ii) ikun iffirmat mill-veterinarju uffiċjali, mill-uffiċjal tas-saħħa tal-pjanti uffiċjali jew mill-uffiċjal li jiċċertifika fil-postijiet ta’ kontroll fuq il-fruntiera jew il-punti ta’ kontroll bil-firma elettronika tiegħu/tagħha; (iii) ikollu s-siġill elettroniku avvanzat jew kwalifikat tal-awtorità kompetenti emittenti; (b) is-sistema nazzjonali ta’ Stat Membru, sakemm is-CHED jissodisfa r-rekwiżiti kollha li ġejjin: (i) ikun iffirmat mill-operatur responsabbli mill-kunsinna bil-firma elettronika tiegħu/tagħha; (ii) ikun iffirmat mill-veterinarju uffiċjali, mill-uffiċjal tas-saħħa tal-pjanti uffiċjali jew mill-uffiċjal li jiċċertifika fil-postijiet ta’ kontroll fuq il-fruntiera jew il-punti ta’ kontroll bil-firma elettronika tiegħu/tagħha; (iii) jintbagħat lit-TRACES sa mhux aktar tard minn meta tittieħed id-deċiżjoni dwar il-kunsinna abbażi ta’ kontrolli uffiċjali u t-trażmissjoni tiġi ssiġillata mis-siġill elettroniku avvanzat jew kwalifikat tal-awtorità kompetenti emittenti.”; (e) fl-Artikolu 42, jitħassar il-paragrafu 3; (f) L-Artikolu 45 huwa sostitwit b’dan li ġej: “Artikolu 45 Listi ta’ data ta’ referenza 1. Kull punt ta’ kuntatt tan-network TRACES għandu jżomm u jaġġorna l-listi ta’ dawn li ġejjin fit-TRACES: (a) l-istabbilimenti kummerċjali tal-ikel li l-awtorità kompetenti tal-Istat Membru tiegħu tkun approvat f’konformità mal-Artikolu 6(3) tar-Regolament (KE) Nru 852/2004; (b) l-istabbilimenti, l-impjanti u l-operaturi li jittrattaw il-prodotti sekondarji tal-annimali jew prodotti derivati mill-annimali li l-awtorità kompetenti tal-Istat Membru tiegħu tkun approvat jew irreġistra f’konformità mal-Artikolu 47 tar-Regolament (KE) Nru 1069/2009; (c) il-postijiet ta’ kontroll li għalihom l-awtorità kompetenti tal-Istat Membru tiegħu tkun tat approvazzjoni f’konformità mal-Artikolu 3 tar-Regolament tal-Kunsill (KE) Nru 1255/97 (*2); (d) it-trasportaturi li jwettqu vjaġġi twal li għalihom l-awtorità kompetenti tkun tat awtorizzazzjoni skont l-Artikolu 11(1) tar-Regolament tal-Kunsill (KE) Nru 1/2005 (*3); (e) l-istabbilimenti inklużi fir-reġistru ta’ stabbilimenti approvati msemmija fil-punt (b) tal-ewwel subparagrafu tal-paragrafu 1 tal-Artikolu 101 tar-Regolament (UE) 2016/429 dment li jċaqilqu annimali terrestri miżmuma u prodotti ġerminali lejn Stat Membru ieħor jew jirċievu annimali terrestri miżmuma u prodotti ġerminali minn pajjiż terz; (f) l-istabbilimenti inklużi fir-reġistru ta’ stabbilimenti approvati tal-akkwakultura u l-istabbilimenti għall-kontroll tal-mard tal-ikel akkwatiku msemmija rispettivament fl-Artikolu 185(1)(b) u (c) tar-Regolament (UE) 2016/429 dment li jċaqilqu annimali tal-akkwakultura lejn Stat Membru ieħor jew jirċievu annimali tal-akkwakultura minn pajjiż terz; (g) l-istabbilimenti u l-operaturi inklużi fir-reġistru ta’ stabbilimenti u operaturi reġistrati msemmija fil-punt (a) tal-ewwel subparagrafu tal-paragrafu 1 tal-Artikolu 101 tar-Regolament (UE) 2016/429 dment li jċaqilqu annimali terrestri miżmuma u prodotti ġerminali lejn Stat Membru ieħor jew jirċievu annimali terrestri miżmuma u prodotti ġerminali minn pajjiż terz; (h) l-istabbilimenti inklużi fir-reġistru ta’ stabbilimenti tal-akkwakultura reġistrati msemmija fl-Artikolu 185(1)(a) tar-Regolament (UE) 2016/429 dment li jċaqilqu annimali tal-akkwakultura lejn Stat Membru ieħor jew jirċievu annimali tal-akkwakultura minn pajjiż terz; (i) it-trasportaturi li għalihom l-awtorità kompetenti tkun tat awtorizzazzjoni skont l-Artikolu 10(1) tar-Regolament (KE) Nru 1/2005; (j) is-sewwieqa u l-akkumpanjaturi ta’ vetturi tat-triq li jittrasportaw ekwidi domestiċi jew annimali domestiċi ta’ speċi bovina, ovina, kaprina jew porċina jew tjur li għalihom l-awtorità kompetenti tkun tat ċertifikat ta’ kompetenza skont l-Artikolu 17(2) tar-Regolament (KE) Nru 1/2005; (k) il-mezzi tat-trasport bit-triq użati għal vjaġġi twal u bastimenti tal-bhejjem li għalihom l-awtorità kompetenti tkun tat ċertifikat ta’ approvazzjoni skont l-Artikoli 18(1) u 19(1) tar-Regolament (KE) Nru 1/2005 rispettivament; (l) l-operaturi inklużi fir-reġistru ta’ operaturi professjonali li jintroduċu fl-Unjoni pjanti, prodotti tal-pjanti u oġġetti oħra li għalihom huwa meħtieġ ċertifikat fitosanitarju kif imsemmi fil-punt (a) tal-ewwel subparagrafu tal-Artikolu 65(1) tar-Regolament (UE) 2016/2031; (m) il-postijiet ta’ kwarantina u l-faċilitajiet ta’ konfinament magħżula f’konformità mal-Artikolu 60 tar-Regolament (UE) 2016/2031 biex iwettqu attivitajiet li jinvolvu pjanti, prodotti tal-pjanti u oġġetti oħra introdotti fit-territorju tal-Unjoni minn pajjiżi terzi. 2. Il-punti ta’ kuntatt imsemmija fil-paragrafu 1 għandhom idaħħlu fit-TRACES informazzjoni dwar kull lista msemmija f’dak il-paragrafu billi jużaw l-ispeċifikazzjonijiet tekniċi għall-format ta’ dawn il-listi pprovduti mill-Kummissjoni. 3. Il-Kummissjoni għandha tassisti lill-Istati Membri biex jagħmlu l-listi msemmija fil-punti (a) sa (f) tal-paragrafu 1 disponibbli għall-pubbliku permezz tal-pubblikazzjoni fuq is-sit web tagħha jew permezz tat-TRACES. (*2) Ir-Regolament tal-Kunsill (KE) Nru 1255/97 tal-25 ta’ Ġunju 1997 dwar kriterji tal-Komunità għal postijiet ta’ waqfien u li jemenda l-pjan ta’ rotta msemmi fl-Anness tad-Direttiva 91/628/KEE (ĠU L 174, 2.7.1997, p. 1)." (*3) Ir-Regolament tal-Kunsill (KE) Nru 1/2005 tat-22 ta’ Diċembru 2004 dwar il-protezzjoni tal-annimali waqt it-trasport u operazzjonijiet relatati u li jemenda d-Direttivi 64/432/KEE u 93/119/KE u r-Regolament (KE) Nru 1255/97 (ĠU L 3, 5.1.2005, p. 1).”."